ET Euroopa Liidu Teataja C 265/256

KONTROLLIKOJA KINNITAV AVALDUS KUUENDA, SEITSMENDA, KAHEKSANDA JA ÜHEKSANDA EUROOPA ARENGUFONDI (EAF) KOHTA 2005. EELARVEAASTAL

(2006/C 265/02)

I. Euroopa Kontrollikoda (edaspidi “kontrollikoda”) on läbi vaadanud kuuenda, seitsmenda, kaheksanda ja üheksanda EAFi raamatupidamisaruanded ning nende aluseks olevad tehingud 31. detsembril 2005 lõppenud eelarveaasta osas. Raamatupidamisaruanded koosnevad finantsselgitustest, rahalise rakendamise aruannetest ning Euroopa Investeerimispanga (EIP) esitatud finantsaruannetest ja muust teabest (1). Vastavalt finantsmäärustele peab kontrollikoda esitama Euroopa Parlamendile ja nõukogule kinnitava avalduse raamatupidamisaruannete usaldatavuse ja nende aluseks olevate tehingute seaduslikkuse ja korrektsuse kohta selle osa EAFi vahendite suhtes, mille finantsjuhtimise eest vastutab komisjon (2). Kontrollikoda viis auditi läbi kooskõlas oma auditipõhimõtete ja -standarditega, milles on üldtunnustatud rahvusvahelised auditistandardid kohandatud EAFi kontekstiga. Audit andis kontrollikojale piisava aluse alljärgnevate järeldusotsuste esitamiseks.

II. Raamatupidamisaruannete usaldusväärsus

Kontrollikoda on seisukohal, et rahalise rakendamise aruanded 2005. eelarveaasta kohta ning finantsselgitused 31. detsembri 2005. aasta seisuga annavad usaldusväärse pildi kuuenda, seitsmenda, kaheksanda ja üheksanda EAFi tulude ja kulude kohta vastaval eelarveaastal ning nende finantsolukorra kohta aasta lõpul.

Ilma eespool toodud järeldusotsuse kohta märkusi esitamata juhib kontrollikoda tähelepanu järgmisele:

a) eelarve peadirektori esitatud reservatsioon seoses olemasoleva IT-süsteemi võimetusega esitada täielikku raamatupidamisteavet ning lõplike andmete puudumisega raamatupidamiskontrollide tulemuse kohta, mis võib põhjustada raamatupidamisaruannete ebatäpset esitamist (vt punkt 15);

b) finantsselgituste märkustes toodud tagatiste summa tegelikust väiksemana näitamine (vt punkt 17).

III. Raamatupidamisaruannete aluseks olevate tehingute seaduslikkus ja korrektsus

A. Tehingute põhjalik testimine

Komisjoni ainuvastutuses olevate tehingute osas ei tuvastatud kontrollikoja auditiga mingeid vigu. AKV riikides riiklike eelarvevahendite käsutajate vastutusel algatatud tehingute osas:

a) leidis kontrollikoda, et tuvastatud vigade finantsmõju ei ole olulise tähtsusega (vt punktid 19–21);

b) leiti vigu pakkumismenetluste rakendamisel seoses programmi eelkavade ja toetuslepingutega, millele kontrollikoja audit enam keskendus (vt punktid 19 a) ja 22).

B. Järelevalve- ja kontrollisüsteemide analüüs

Kontrollikoja audit kinnitas, et komisjon peab ühtse sisekontrolliraamistiku loomise tegevuskava raames järelevalve- ja kontrollisüsteeme edasi arendama (vt punktid 40–42), et paremini juhtida tehingute seaduslikkuse ja korrektsusega seonduvate vigade riske.

Järeldus raamatupidamisaruannete aluseks olevate tehingute seaduslikkuse ja korrektsuse kohta

Eespool toodud leidude põhjal on kontrollikoda seisukohal, et tulud, EAFi assigneeringud, kohustused ja maksed antud eelarveaasta osas on kokkuvõttes seaduslikud ja korrektsed.

Ilma eespool toodud järeldusotsuse kohta märkusi esitamata juhib kontrollikoda tähelepanu AKV riikides riiklike eelarvevahendite käsutajate vastutusel algatatud tehingutega seonduvale suuremale vigade riskile (vt punktid 19–21).

7. september 2006 President Hubert WEBER

(1) Vastavalt üheksanda EAFi suhtes kohaldatava finantsmääruse artikli 96 lõike 1, artiklite 100 ja 101 ning artikli 125 lõike 2 sätetele; tegelikkuses puudutab see esiteks peaarvepidaja koostatud bilansse ja nendega kaasnevaid aruandeid ning teiseks tulukalkulatsioone, mis sisaldavad peamise eelarvevahendite käsutaja ja raamatupidaja koostatud tabeleid. Need finantsselgitused esitatakse nii kõigi nelja EAFi kohta eraldi kui ka terviklikul, konsolideeritud kujul. Käesolev avaldus ei hõlma EIP esitatud finantsaruandeid ja muud teavet (vt joonealune märkus 13).

(2) Vastavalt eespool nimetatud finantsmääruse artikli 103 lõikele 3 ning võttes arvesse sama finantsmääruse artiklit 1, tähendab see, et avaldus ei laiene üheksanda EAFi vahendite sellele osale, mida juhib ja mille eest vastutab EIP.